## Odluka o odobravanju sredstava za poticanje zapošljavanja

### NN 90/1996 (25.10.1996.), Odluka o odobravanju sredstava za poticanje zapošljavanja

# **MINISTARSTVO RADA I SOCIJALNE SKRBI**

Na temelju članka 84. stavka 3. Zakona o zapošljavanju ("Narodne novine",
br. 59/96), ministar rada i socijalne skrbi uz suglasnost ministra financija
donosi

## **ODLUKU**

### **O ODOBRAVANJU SREDSTAVA ZA POTICANJE ZAPOŠLJAVANJA**

I.

Ovom Odlukom utvrđuje se namjena, visina, rokovi korištenja i vraćanja
odobrenih kratkoročnih kredita na osnovi sredstava utvrđenih člankom 84.
stavkom 2. Zakona o zapošljavanju ("Narodne novine", br. 59/96).

II.

Sredstva za poticanje zapošljavanja odobravaju se kao kratkoročni krediti
za slijedeće namjene:

- za sufinanciranje djelomično ili potpuno uništenih gospodarskih objekata
u domovinskom ratu radi povratka zaposlenika na rad,

- za sufinanciranje poslodavaca radi zadržavanja postojeće zaposlenosti,

- za proširenje poslovanja i time povećanja broja zaposlenih,

- za sufinanciranje poslodavaca radi novog zapošljavanja, a poglavito
mladih i nezaposlenih branitelja domovinskog rata.

III.

Kredit se može odobriti najviše u iznosu do 1.000.000 kuna.

Krediti se odobravaju s rokom vraćanja do godine dana uz mogućnost privremene
odgode vraćanja kredita do 180 dana i odobrenje otplate kredita na rate.
Iznimno krediti odobreni za namjene u točki 2. alineja 1. mogu se odobriti
s rokom vraćanja od jedne godine uz mogućnost privremene odgode vraćanja
kredita do godine dana uz odobrenje otplate kredita na rate.

IV.

Krediti se odobravaju uz kamatnu stopu u visini eskontne stope Narodne
banke Hrvatske uvećane za troškove naknade za bankarske usluge. Kamata
se obračunava i naplaćuje mjesečno. Instrument za osiguranje povrata naplate
kredita sa pripadajućom kamatom je garancija poslovne banke korisnika kredita
uz akceptne naloge korisnika.

V.

Korisnik koji odobreni kredit koristi nenamjenski, obvezan je odmah
vratiti cjelokupni iznos kredita, uvećan za zakonom propisanu zateznu kamatu
koja se obračunava od početka korištenja kredita.

Krediti za poticanje zapošljavanja ne mogu se odobriti korisnicima koji
su ranije odobreni kredit koristili nenamjenski.

Kontrolu namjenskog korištenja odobrenog kredita obavlja financijska
policija.

VI.

Tužitelj kredita podnosi zahtjev područnoj službi Hrvatskog zavoda za
zapošljavanje prema sjedištu korisnika, koja kompletira i obrađuje zahtjev
i istog proslijeđuje Središnjoj službi Hrvatskog zavoda za zapošljavanje.

Tražitelj kredita zahtjevu je dužan priložiti izvod iz trgovačkog suda,
financijsko obrazloženje, svrhu za koju se traži kredit, iznos traženog
kredita, broj zaposlenika, financijsko izvješće te BON-1 i BON-2 potvrđen
od Zavoda za platni promet i potvrdu o uplati doprinosa za zapošljavanje.

Područna služba Hrvatskog zavoda za zapošljavanje nekompletirane zahtjeve
tražitelja kredita neće proslijediti u Središnju službu Hrvatskog zavoda
za zapošljavanje.

Ocjenu i mišljenje područne službe Hrvatskog zavoda za zapošljavanje
o udovoljavanju kriterijima za odobravanje kredita s osnove poticanja zapošljavanja
ocjenjuje Središnja služba i proslijeđuje Komisiji za odobravanje kredita.

VII.

Sredstva za poticanje zapošljavanja odobrava Komisija od 5 članova.
Članove Komisije i predsjednika imenuje ministar rada i socijalne skrbi
na rok od 4 godine.

Komisija ima sjedište u Središnjoj službi Hrvatskog zavoda za zapošljavanje.

VIII.

Korisnik kredita dužan je u roku od 30 dana od primitka odluke o odobravanju
kredita zaključiti ugovor s Privrednom bankom Zagreb koja je ovlaštena
za provedbu ovog kredita. U ugovoru s korisnikom kredita pobliže će se
utvrditi međusobna prava i obveze kao i devizna klauzula te utvrditi i
instrumente vraćanja kredita koji proizlaze iz ove Odluke.

IX.

Korisnicima sredstava solidarnosti za poticanje zapošljavanja, kojima
su odobrena kratkoročna kreditna sredstva kao povratna prema Zakonu o formiranju
i korištenju sredstava solidarnosti za poticanje zapošljavanja, Komisija
može odobriti odgodu vraćanja kratkoročnih kredita uz utvrđivanje rokova
otplate kredita na obroke ako za to postoje opravdani razlozi da se na
taj način postiže svrha i cilj poticanja zapošljavanja ili zadržavanja
postojeće stope zaposlenosti.

X.

Stupanjem na snagu ove Odluke prestaje važiti Odluka o dodatnim kriterijima,
uvjetima odobravanja i povrata i načinu korištenja sredstava solidarnosti
za poticanje zapošljavanja ("Narodne novine", broj 51/91).

XI.

Ova Odluka stupa na snagu danom objave u "Narodnim novinama".

Klasa: 100-04/96-01/59
Urbroj: 524-03/1-96-2
Zagreb, 1. listopada 1996.

Ministar rada i socijalne skrbi
**Joso Škara,** v. r.
Ministar financija
**Božo Prka,** v. r.

Odluka, NN 90/1996-1591